P. Dubravay, poslanec: (2007-07-03):
Táto zmena vyplýva z Programového vyhlásenia vlády Slovenskej republiky. A zákon je vypracovaný na základe Plánu úloh Legislatívnej rady vlády Slovenskej republiky na rok 2007. Uvedené som úmyselne odcitoval, aby bolo zrejmé, že to nie je proces náhodný, že to nie je výmysel stvorený v krátkodobom horizonte, tak ako niektorí opoziční poslanci nám to prezentovali. Je prirodzené, že naše vysoké školy sú súčasťou európskeho priestoru vysokoškolského vzdelávania a spoločného európskeho výskumného priestoru, v ktorom sa stále viac kvantitatívne pohybujeme, najmä naším vstupom do Európskej únie, otvorením hraníc a tak ďalej. A je normálne a prirodzené, že v tejto dobe, v dobe úžasného pohybu informácií, sa zákony menia, dopĺňajú a novelizujú, samozrejme, s ohľadom na potreby vedomostnej spoločnosti slovenského štátu, ktorý aj v minulosti mal vysokú úroveň základného, stredoškolského a vysokoškolského vzdelávania. Návrh zákona zachováva doterajšie členenie vysokých škôl na univerzitné vysoké školy a odborné vysoké školy. Samozrejme, zákon spresňuje a špecifikuje ich zameranie. Rieši odmeňovanie pri výkone práce vo verejnom záujme. Zákon rieši organizáciu štátnej podpory, výskumu a vývoja, čo považujeme, samozrejme, za veľmi dôležité. Zákon rieši postavenie zahraničných vysokých škôl, ktoré sú ako právnické osoby so sídlom na území členského štátu Európskej únie alebo štátov, ktoré sú zmluvnými stranami Dohody o Európskom hospodárskom priestore, a Švajčiarskej konfederácie. Tak ako som už konštatoval, vysoké školy môžu byť za splnenia ustanovených kritérií začlenené medzi univerzitné vysoké školy alebo odborné vysoké školy. Zároveň však za neplnenie ustanovených kritérií zákon určuje sankcie a pokuty právnickým osobám v rozsahu 500 000 až 15 mil. Sk a, samozrejme, ukončenie činnosti. Zákon určuje verejné vysoké školy, akými vnútornými predpismi upravil dodatočné zvolenie členov akademického senátu, ak v priebehu funkčného obdobia akademického senátu vznikne nová fakulta verejnej vysokej školy alebo sa niektoré fakulty zlúčia a do skončenia funkčného obdobia akademického senátu zostáva viac ako 6 mesiacov. Čo je dôležité. Rektor predkladá akademickému senátu verejnej vysokej školy na vyjadrenie návrh rozpočtu pred jeho predložením na schválenie správnej rade verejnej vysokej školy. Verejná vysoká škola môže so súhlasom správnej rady používať ako zdroje financovania aj úvery, už to tu bolo spomenuté, úvery od bánk na výskumnú a vývojovú činnosť a na financovanie kapitálových výdavkov. Treba len pripomenúť, že je tu určitá poistka, teda zábezpeka, v tom, že celková suma dlhu neprekročí 60 % skutočných príjmov predchádzajúceho rozpočtového roku bez príjmov z dotácií zo štátneho rozpočtu a hlavne na splátky vrátane úhrady výnosov nie je možné použiť finančné prostriedky z dotácií zo štátneho rozpočtu. V zákone je jednoznačne stanovené, podľa akých kritérií sa vytvára fond reprodukcie. Zákon hovorí o majetku verejnej vysokej školy. V záujme verejnej kontroly nad hospodárením verejných vysokých škôl sa posilňuje vplyv verejnosti na publikované údaje v správe o hospodárení verejnej vysokej školy. Pre zabezpečenie praktickej výučby študentov aj v iných študijných odboroch sa rozširujú možnosti zakladania vysokoškolských podnikov so všetkými výhodami a účelovosťou. Upravujú sa úlohy špecializovaných pracovísk verejných vysokých škôl. Rozširujú sa možností verejnosti zasahovať do činnosti verejnej vysokej školy prostredníctvom členov správnej rady, napr. navrhovať kandidátov na rektora, navrhovať prorektora a podobne. O právach vysokých škôl udeľovať absolventom študijných programov akademický titul, uskutočňovať habilitačné a inauguračné konanie bude rozhodovať minister školstva. Precizujú sa ustanovenia zákona o postupe ministerstva pri vybavovaní žiadosti o udelenie štátneho súhlasu na pôsobenie súkromnej vysokej školy. Vysokým školám z členských štátov sa umožňuje poskytovať na území Slovenskej republiky študijné programy na základe osobitného oprávnenia. Samozrejme, Ministerstvo školstva Slovenskej republiky preskúma, či doklady o vzdelaní udeľované za absolvovanie tohto štúdia budú platné v krajine sídla vysokej školy. Precizuje sa formulácia tak, aby nebola pochybnosť o možnosti univerzitných vysokých škôl a vysokých škôl poskytovať študijné programy, ktoré nie sú orientované na vedeckú výchovu a pokračovania v ďalšom stupni vysokoškolského vzdelávania. Odborné vysoké školy poskytujú najmä programy zamerané na prax. Upravuje sa postavenie doktoranda vysokej školy a podobne. Som rád, tak ako som už povedal, a pán minister toto zdôraznil vo svojom úvode, že s ohľadom na skutočnosť sa umožňuje vysokým školám požadovať školné od študentov v externej forme štúdia. Zavádza sa obmedzenie, aby v jednom akademickom roku mohli prijať na externú formu štúdia najviac 50 % z počtu študentov prijatých v príslušnom akademickom roku na dennú formu štúdia, pokiaľ neprijmeme pozmeňujúci návrh. Zohľadňuje sa osobitosť poslania vysokoškolského učiteľa a obnovuje sa obmedzenie práce vysokoškolského učiteľa na vysokých školách pôsobiaceho v Slovenskej republike. Jeho práca pre iné právnické osoby tým nie je obmedzená. A cieľom je posilnenie kvality vzdelávacieho procesu a vedeckej činnosti vysokej školy tým, že vysokoškolský učiteľ pôsobí plnohodnotne na jednej vysokej škole. Zabezpečuje sa transparentnosť v postupe Akreditačnej komisie. Vyjadrenie Akreditačnej komisie je kľúčové pre rozhodnutie ministerstva o priznaní príslušných práv či v konaní o udelení štátneho súhlasu. Rozširujú sa kritériá zohľadňované vo financovaní verejných vysokých škôl. Zrovnoprávňuje sa školné na štátnych a verejných vysokých školách. Upravujú sa dôvody priznania alebo nepriznania sociálneho štipendia. V osobitnom prípade zdravotné postihnutie študenta umožňuje poskytovať sociálne štipendium aj po prekročení štandardnej dĺžky štúdia. Tak ako bolo už konštatované v predkladacej správe pána ministra školstva, návrh zákona je v súlade s Ústavou Slovenskej republiky, medzinárodnými zmluvami a dohovormi, ktorými je Slovenská republika viazaná, a v súlade so zákonmi Slovenskej republiky. Zákon je precízne pripravený. Spĺňa všetky náležitosti. Nie sú v ňom žiadne obmedzenia akademických slobôd, ale vznikajú tu určité formy kontroly, najmä financovania a iných potrebných vecí pre chod fakúlt a vysokých škôl. Určené výbory, tak ako bolo konštatované, na základe rozhodnutia predsedu Národnej rady Slovenskej republiky prerokovali vládny návrh a vyjadrili súhlas s ním a odporučili tento zákon schváliť. Preto poslanecký klub Slovenskej národnej strany a celá koalícia bude za tento zákon hlasovať. Ďakujem.